ROZHODNUTIE KOMISIE
z 25. júla 2007,
ktorým sa povoľuje Bulharsku a Rumunsku odchýliť sa od smernice Rady 1999/105/ES o uvádzaní množiteľského materiálu lesných kultúr na trh so zreteľom na zásoby, ktoré sa nahromadili od 1. januára 2003 do 31. decembra 2006
[oznámené pod číslom K(2007) 3541]
(2007/527/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Bulharska a Rumunska, a najmä na jeho článok 42,
keďže:
(1)
Podľa článku 42 Aktu o pristúpení Bulharska a Rumunska môže Komisia prijať prechodné opatrenia, ak sú takého prechodné opatrenia potrebné na uľahčenie prechodu zo súčasného režimu v týchto nových členských štátoch na režim, ktorý je založený na uplatňovaní veterinárnych a rastlinolekárskych predpisov Spoločenstva. Tieto predpisy zahŕňajú predpisy vzťahujúce sa na uvádzanie množiteľského materiálu lesných kultúr na trh.
(2)
V smernici Rady 1999/105/ES z 22. decembra 1999 o uvádzaní množiteľského materiálu lesných kultúr (1) na trh sa ustanovuje, že množiteľský materiál lesných kultúr sa môže uviesť na trh iba v prípade, ak sú splnené požiadavky uvedené v článku 6 ods. 1 a 3 tejto smernice.
(3)
V smernici Rady 1999/105/ES sa povoľuje uvádzanie množiteľského materiálu lesných kultúr, ktorý sa nahromadil do 1. januára 2003, na trh až do vyčerpania zásob.
(4)
Bulharsko a Rumunsko informovali Komisiu a ostatné členské štáty o existencii zásob množiteľského materiálu lesných kultúr, ktoré sa na ich území vyprodukovali v období od 1. januára 2003 do 31. decembra 2006. Uvádzanie týchto materiálov na trh by bolo nepovolené, ak by sa neudelila výnimka z ustanovení smernice 1999/105/ES.
(5)
Aby sa týmto štátom umožnilo uvádzať zásoby množiteľského materiálu vyprodukované od 1. januára 2003 do 31. decembra 2006 na trh, malo by sa im povoliť do 31. decembra 2009 uviesť na ich územiach na trh množiteľský materiál, ktorý bol vyprodukovaný v uvedenom období v súlade s ustanoveniami ich vnútroštátnych právnych predpisov platných v čase produkcie.
(6)
Na označeniach alebo v sprievodných dokumentoch by malo byť uvedené, že tento materiál možno uviesť na trh iba v členskom štáte, kde bol vyprodukovaný.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesné hospodárstvo,
PRIJALA TOTO ROZHODNUTIE:
Článok 1
Odchylne od článku 6 ods. 1 a 3 smernice 1999/105/ES sa Bulharsku a Rumunsku povoľuje do 31. decembra 2009 uvádzať množiteľský materiál lesných kultúr vyprodukovaný na ich územiach od 1. januára 2003 do 31. decembra 2006, ktorý nebol vyprodukovaný v súlade s ustanoveniami uvedenej smernice, na trh, ak je tento materiál v súlade s ustanoveniami ich vnútroštátnych právnych predpisov platnými v čase produkcie.
Takýto množiteľský materiál lesných kultúr sa uvádza na trh iba na území členského štátu, v ktorom bol vyprodukovaný.
Na označení alebo dokumente, úradnom alebo inom, ktorý je priložený k takémuto množiteľskému materiálu lesných kultúr alebo ho sprevádza, sa jednoznačne uvedie, že tento materiál je určený výlučne na trh na území tohto členského štátu.
Článok 2
Toto rozhodnutie je určené členským štátom.
V Bruseli 25. júla 2007